CELEX: 
Language: bg
Date: 2017-06-12 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Регламент (ЕС) № 600/2014 на Европейския парламент и на Съвета по отношение на освобождаването на централните банки на някои трети държави при осъществяването на паричната политика, валутната политика и политиката в областта на финансовата стабилност от изискванията за прозрачност преди и след сключването на сделките

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               1.1.Общ контекст и цели
            
            
               Регламент (ЕС) № 600/2014
                  1
                (Регламент относно пазарите на финансови инструменти — „РПФИ“) трябва да започне да се прилага от 3 януари 2018 г. и да замести, заедно с Директива 2014/65/ЕС
                  2
                („ДПФИ II“), Директива 2004/39/ЕО
                  3
                („ДПФИ I“). РПФИ и ДПФИ II осигуряват актуализирана и хармонизирана нормативна уредба, с която се регламентират, наред с другото, изискванията към инвестиционните посредници, местата за търговия, доставчиците на услуги за докладване на данни и посредници от трети държави, осъществяващи инвестиционни услуги или дейности в Съюза. 
            
            
               Целта на РПФИ и ДПФИ II е да осигурят укрепване на ефективността, устойчивостта и целостта на финансовите пазари, по-специално чрез:
            
            
               постигане на по-голяма прозрачност чрез въвеждане на режим за прозрачност преди и след сключването на сделки с некапиталови финансови инструменти, както и укрепване и разширяване на съществуващия режим за прозрачност при сделките с капиталови инструменти;
            
            
               увеличаване на дела на сделките, сключени на регулирани места за търговия, чрез създаване на нова категория платформи за търгуване на деривати и облигации — организирани системи за търговия, както и въвеждане на задължение за търгуване на акциите на регулираните за целта места;
            
            
               изпълняване на ангажиментите на Съюза в рамките на Г-20 по отношение на задължителното търгуване на деривати на регулираните за целта места, въвеждане на ограничения на позициите в стокови деривати и на изисквания за тяхното докладване, разширяването на определението „инвестиционен посредник“, за да обхване посредниците, търгуващи със стокови деривати като финансова дейност;
            
            
               улесняване на достъпа на МСП до капитал чрез въвеждане на регистрация като „Пазар за растеж за МСП“;
            
            
               укрепване на защитата на инвеститорите чрез подобряване на правилата относно стимулите, забрана на стимулите за независими инвестиционни съвети и нови правила за управление на продукти;
            
            
               регламентиране на високочестотната търговия чрез въвеждане на изисквания към местата и посредниците, извършващи високочестотна търговия, в крак с технологичното развитие;
            
            
               въвеждане на разпоредби за недискриминационен достъп до услуги по време на сключване на сделките и след сключване на сделките при търгуване на финансови инструменти, по-специално за борсово търгувани деривати; 
            
            
               укрепване и хармонизиране на санкциите и осигуряване на ефективно сътрудничество между съответните компетентни органи.
            
            
               На последно място, основната цел на пакета от нормативни актове ДПФИ II/РПФИ е да осигури еднакви условия на конкуренция на финансовите пазари и да позволи на пазарите да функционират в подкрепа на икономиката, създаването на работни места и постигането на растеж.
            
            
               Целта на настоящия делегиран регламент на Комисията е да бъде определен списъкът на централните банки на трети държави, осъществяващи парична политика, валутна политика и политика в областта на финансовата стабилност, чиито контрагенти са освободени от изискванията за прозрачност преди и след сключването на сделките за некапиталови инструменти.
            
            
               1.2.Правен контекст и правни елементи
            
            
               С цел да се уточнят изискванията, определени в РПФИ, Комисията е оправомощена да приема делегирани актове в съответствие с член 290 от Договора за функционирането на Европейския съюз („ДФЕС“), в които да конкретизира някои елементи, по отношение на които съзаконодателите са счели за необходимо да предоставят правомощия на Европейската комисия във връзка с освобождаването от предвидените в РПФИ изисквания за прозрачност преди и след сключването на сделките на централните банки на трети държави по отношение на операциите в рамките на паричната политика, валутната политика или политиката по управление на държавния дълг.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Европейската комисия направи констатациите и заключенията си въз основа на изследване, проведено от Центъра за европейски политически изследвания и Университета в Болоня и озаглавено „Освобождаване на централните банки на трети държави и други субекти от изисквания на Регламента относно пазарната злоупотреба (РПЗ) и Регламента относно пазарите на финансови инструменти (РПФИ)“. Изследването е проведено въз основа на въпросник, предназначен за централните банки в юрисдикциите на трети държави. Той съдържа анализ на правното третиране на централните банки на трети държави по отношение на прозрачността преди и след сключването на сделките, прозрачността на оперативната им рамка и мащаба на търговската дейност в рамките на Съюза. Проектът на делегирания акт беше представен за обществена консултация в рамките на 4-седмичен срок, която приключи на 4 май 2017 г. По време на консултацията не бяха представени коментари.
            
         
         
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Член 1, параграф 6 от Регламент (ЕС) № 600/2014 съдържа разпоредба за освобождаване от изискванията за прозрачност преди и след сключването на сделки, когато контрагентът е член на Европейската система на централните банки (ЕСЦБ) и сделката се сключва при осъществяването на паричната политика, валутната политика и политиката в областта на финансовата стабилност, за които съответният член на ЕСЦБ е законно оправомощен, и когато този член е подал предварително уведомление до своя контрагент, че сделката е освободена. 
            
            
               Съгласно член 1, параграф 9 от Регламент (ЕС) № 600/2014, на Комисията се предоставя правомощието да приема делегирани актове с цел обхватът на освобождаването да се разшири, така че да обхване някои централни банки на трети държави. 
            
            
               С настоящия Делегиран регламент се упражнява правомощието, произтичащо от Регламент (ЕС) № 600/2014, като се определят централните банки на трети държави, които се ползват от освобождаването, предвидено за членовете на ЕСЦБ в член 1, параграф 6 от Регламент (ЕС) № 600/2014.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 12.6.2017 година
            
            
               за допълване на Регламент (ЕС) № 600/2014 на Европейския парламент и на Съвета по отношение на освобождаването на централните банки на някои трети държави при осъществяването на паричната политика, валутната политика и политиката в областта на финансовата стабилност от изискванията за прозрачност преди и след сключването на сделките 
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012
                  4
               , и по-специално член 1, параграф 9 от него,
            
            
               като има предвид, че:
            
            
               (1)Сделките, при които контрагентите са членове на Европейската система на централните банки (ЕСЦБ), са освободени от изискванията за прозрачност в съответствие с член 1, параграф 6 от Регламент (ЕС) № 600/2014, доколкото тези сделки се сключват при осъществяването на паричната политика, валутната политика или политиката в областта на финансовата стабилност.
            
            
               (2)В съответствие с член 1, параграф 9 от Регламент (ЕС) № 600/2014 обхватът на посоченото освобождаване от изискванията на Регламент (ЕС) № 600/2014 може да бъде разширен, така че да обхване централни банки на трети държави, които отговарят на приложимите изисквания, както и Банката за международни разплащания, която в съответствие с член 1, параграф 9 от Регламент (ЕС) № 600/2014 се счита за сходна с централна банка на трета държава за целите на освобождаването. За тази цел Комисията подготви и представи на Европейския парламент и на Съвета доклад, в който се оценява международното третиране на централните банки в трети държави. Докладът включва анализ на третирането на централните банки, включително членовете на ЕСЦБ, в рамките на нормативната уредба на третите държави, както и потенциалното въздействие, което регулаторните изисквания за оповестяване в рамките на Съюза може да окажат върху сделките с централните банки на трети държави. Според заключението от анализа е необходимо някои централни банки на трети държави да бъдат освободени от предвидените в Регламент (ЕС) № 600/2014 задължения за прозрачност, поради което в доклада се налага изводът, че разширяването на обхвата му, за да бъдат включени и тези централни банки, също е целесъобразно.
            
            
               (3)Съдържащият се в настоящия регламент списък на освободените централни банки на трети държави следва да бъде преразглеждан по целесъобразност, включително с цел обхватът му да бъде разширен, когато е уместно, така че да обхване и други централни банки на трети държави, които все още не са включени в списъка, или с цел заличаването на такива публични субекти от този списък.
            
            
               (4)Мерките, предвидени в настоящия регламент, са в съответствие със становището на експертната група на Европейския комитет по ценни книжа,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Освободени централни банки на трети държави
            
            
               (член 1, параграф 9 от Регламент (ЕС) № 600/2014)
            
         
         
            
               Член 1, параграфи 6 и 7 от Регламент (ЕС) № 600/2014 се прилагат за Банката за международни разплащания и централните банки на трети държави, изброени в приложение 1 от настоящия регламент. 
            
            
               Член 2
            
            
               Влизане в сила
               
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 12.6.2017 година.
            
            
               
                     За Комисията
               
               
                     Председател
                     Jean-Claude JUNCKER
               
            
            
                     
                        
                           
                     
                  
               
         
         
            
                  
                     (1)
                  Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012 (ОВ L 173, 12.6.2014 г., стр. 84).
               
               
                  
                     (2)
                  Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (ОВ L 173, 12.6.2014 г.).
               
               
                  
                     (3)
                  Директива 2004/39/EО на Европейския парламент и на Съвета от 21 април 2004 г. относно пазарите на финансови инструменти, за изменение на Директиви 85/611/EИО и 93/6/EИО на Съвета и Директива 2000/12/EО на Европейския парламент и на Съвета и за отмяна на Директива 93/22/EИО на Съвета (ОВ L 145, 30.4.2004 г., стр. 1).
               
               
                  
                     (4)
                  ОВ L 173, 12.6.2014 г., стр. 84.
               
            
      
    ---documentbreak--- 
      
         
         
            
               ПРИЛОЖЕНИЕ
            
            
               1.Австралия:
            
            
               –Централна банка на Австралия.
            
            
               2.Бразилия:
            
            
               –Централна банка на Бразилия.
            
            
               3.Канада:
            
            
               –Централна банка на Канада.
            
            
               4.Специален административен район Хонконг:
            
            
               –Хонконгски орган по паричната политика.
            
            
               5.Индия:
            
            
               –Централна банка на Индия.
            
            
               6.Япония:
            
            
               –Централна банка на Япония.
            
            
               7.Мексико:
            
            
               –Централна банка на Мексико.
            
            
               8.Република Корея:
            
            
               –Централна банка на Корея.
            
            
               9.Сингапур:
            
            
               –Орган по паричната политика на Сингапур.
            
         
         
            
               10.Швейцария:
            
            
               –Централна банка на Швейцария.
            
            
               11.Турция:
            
            
               –Централна банка на Република Турция.
            
            
               12.Съединени американски щати:
            
            
               –
                     Система на Федералния резерв на САЩ.
            
            
               13.Банка за международни разплащания.